Il-Prim Ministru Robert Abela ħabbar illi l-Gvern se jibda jħallas mediċina partikolari li jeħtieġu persuni bis-Cystic Fibrosis. Dan qalu waqt laqgħa virtwali bejn il-Prim Ministru Robert Abela u Mandy Vella, li għandha din il-kundizzjoni u li sa ftit tal-jiem ilu kienet rikoverata l-isptar. Vella kienet qalet lis-sit lokali wham.com.mt illi f'Malta hawn madwar 20 persuna li jbatu minn din il-kundizzjoni. Il-Prim Ministru spjega li wara diskussjonijiet mal-Ministru għas-Saħħa u dak għall-Finanzi ttieħdet id-deċiżjoni li din il-mediċina tidħol fil-formularju tal-Gvern. Mandy Vella laqgħet din l-aħbar u rringrazzjat lill-Prim Ministru. Cystic Fibrosis hija kundizzjoni ġenetika li biha persuna titwieled - u allura ma titteħidx - u li tikkawża mukus fil-pulmun u fis-sistema diġestiva, li joħloq problemi fin-nifs kif ukoll iżżid infezzjonijiet fil-pulmun, li jistgħu jwasslu għall-falliment respiratorju. Is-sintomi jinkludu infezzjonijiet fis-sider, sogħla u nuqqas ta' nifs kif ukoll piż baxx ħafna.